Sander (17) scorer hvert 103. minutt: – Har jobbet ekstremt mye
To dødballscoringer mot «dødballaget» Mjøndalen (9 av 15 mål på den måten) avgjorde kampen i løpet av tre minutter tidlig i 2. omgang. Først banket Vegard Forren inn 2-0 på et frispark i Ivar Forns keeperhjørne. Mjøndalens målmann rakk knapt å få opp armene på kanonen fra Moldes landslagsstopper. – Jeg går for rå kraft og håper på det beste. På frispark fra 18 meter, der du treffer godt og treffer hjørnet, skal keeperen være god for å ta den. Om det er utagbart, vet jeg ikke, sier Vegard Forren – og fleiper med at han sjelden treffer mål på trening. Bare tre minutter senere slo Per Egil Flo frispark fra Moldes høyreside. Da var Forn på ballen, uten at det hadde noen hensikt, for hans utboksing endte rett på hodet til 17-åringen Sander Svendsen. Moldes angrepsving, som også skaffet frisparket etter å blitt taklet av Christian Gauseth, oppfattet situasjonen raskt: Forn var på halvdistanse, målet var vidåpent og returen kunne styres inn til overbevisende 3-0. Dermed var kampen avgjort med over en halvtime igjen å spille. – Jeg så keeperen var langt ute og da var det bare å heade. Deilig å se den gikk inn, beskriver tenåringen overfor VG.Hans vingkompis på motsatt side, Mohamed Elyounoussi satte 1-0 for Molde – også det etter en retur fra Ivar Forn. Moldes frontfirer med vingduoen, pluss Tommy Høiland og Ola Kamara, har dermed besørget 21 av Moldes 24 mål i Tippeligaen denne sesongen. – Jeg har jobbet mye med avslutninger og ekstremt mye foran mål. Jeg får betalt for det nå. Når du spiller på et så fantastisk lag, så blir det mye sjanser. Da må du være kald og klar og bare ta den, forteller Sander Svendsen. I fjor ble han tidenes yngste seriemester i Norge. Nå har Molde delvis heng på tetlagene Rosenborg og Stabæk, som møtes 2. pinsedag. Fjorårsmesteren slo tilbake etter et tre halvsvake bortekamper på rad – alle på naturgress. Fredag var det kunstig underlag igjen, og Molde vant sjansestatistikken 8-1. Mjøndalens eneste sjanse var da Christian Gauseth trillet sin TV-sidekick Mads Hansen gjennom og alene med Moldes vikarkeeper Ethan Horwath. – Jeg er så kjedelig at jeg er mest opptatt av det siste: At vi nesten ikke slipper til målsjanser imot. Det er jeg mest glad. At vi henger godt sammen på bortebane og er gode på dødball igjen, sier Molde-trener Tor Ole Skullerud til VG. Kollega Vegard Hansen mente Mjøndalen fikk en leksjon i gode spissbevegelser på Isachsen stadion fredag kveld. – Molde hadde mye kvalitet offensivt. Vi klarte ikke stå imot og spilte ikke godt defensivt i dag.Forskjellen var riktignok ikke så stor før pause. Ikke alt tydet på at det var fjorårets suverene dobbeltmester som møtte det som var landets 19. beste fotballag for et halvt år siden. Men helt ufortjent var det ikke at Molde tok ledelsen. Skullerud har fire gode pasningsføtter i forsvaret, og fremspillene derfra skapte problemer for Mjøndalen de gangene de sto høyt. Som på 1-0: Tommy Høiland fikk bakrom å løpe i, en god pasning å løpe etter, og etterhvert fikk han vendt opp ved dødlinjen. Han trillet ballen til spissmakker Ola Kamara som prøvde å bredside i lengste. Det forsøket reddet Mjøndalen-keeper Ivar Forn, men returen ble en gavepakke for Mohamed Elyounoussi. Molde-vingen satte enkelt inn sitt femte for sesongen. Det var pauseresultatet. De to dødballmålene kort tid etter pause drepte altså matchen, og for første gang siden 9. juni i fjor gikk Mjøndalen av hjemmebanen uten å score i seriesammenheng. – Vår dårligste kamp for sesongen. Det er kjipt å stå her når du vet at du kan bedre. Da det blir 3-0, slutter vi litt for mye å springe. Da var det lenge igjen, og i vårt DNA skal det ligge at vi skal pushe på videre, uansett. Vi henger med hodet og synes synd på oss selv. Det er jeg skuffet over, sier Mjøndalen-angriper Christian Gauseth til VG. PS! Joshua Gatt kom inn for Molde i det 73. minuttt til sin første seriekamp for Molde siden 29. juni 2013, men haltet av banen igjen kun fem minutter senere. – Jeg vet ikke hva som skjedde med Gatt. Det er for tidlig å si, sier Skullerud.
(Mjøndalen - Molde 0-3) Både resultater og prestasjoner har vært varierende. Men i løpet av 2. omgangen mot Mjøndalen begynte fjorårets dobbeltmester Molde å ligne på seg selv igjen.